দ্বিজাতিতত্ত্বের এক অন্ধ রাজনৈতিক লড়াই ধর্মের নির্বোধ নিদান সেই পাকিস্তান আন্দোলনের নামে বাঙ্গালির দেশটিকে করে বিভক্ত।ধর্মীয় রাজনীতির নিগঢ় বাঙ্গালির মননে বিকশিত স্বাভাবিক মানবিক মানবজমিনটিকে করে অন্ধ আর মিথ্যে জাতিবিদ্বেষের ঘৃণায় ক্ষতবিক্ষত।বাঙ্গালি তখন বুঝতে পারেনি যে,বঙ্গভঙ্গ আন্দোলনকে কেন্দ্র করে যে জাতীয়তাবাদের উন্মেষে বাঙ্গালির চেতনায় জন্ম নিয়েছিল সার্বভৌম বঙ্গের স্বপ্নটি,অখন্ড বঙ্গের নামে আত্মশাসনের সেই অহঙ্কারে ধাতস্থ হতেনাহতেই বাঙ্গালি ভাসে নতুন এক প্রবঞ্চনার পথে।পরিনামে ক্ষমতালোভী ধর্মব্যাবসায়ী রাজনীতিকদের আগ্রাসী হস্ত লক্ষলক্ষ মানুষকে করে ঘরছাড়া বাস্তুহারা।সাতচল্লিশে ধর্মবণিকদের প্ররোচনায় সাম্প্রদায়িক দাঙ্গায় আপন মানুষের রক্তে রাঙ্গে মানষের হাত।পরবর্তীতে বাঙ্গালি মুসলমানের রক্ত ঝরে দেখতেনা দেখতেই দূরসম্পর্কের পাতানো গুনের ভাই পাকি পিশাচের বুলেটের তলে বায়ান্নতে রাষ্ট্রভাষা বাংলার দাবীতে।পাকিস্তান কায়েমের পর বাঙালি দেখে কালমেঘ ছেয়ে গেছে চারদিকে।ইসলামী সৌভ্রাতৃত্বের মায়াঘোর কাটতে সময় লাগেনি বেশী।দলন পেষন পীড়নে বাঙালি আবার জাগে ভাষা আন্দোলনের মধ্য দিয়ে । আরবী হরফে বাংলা প্রবর্তনের আকসার আস্ফালন রক্তে আগুন ধরিয়ে দেয় এই ভূখন্ডের মানুষের।মানুষ ইতিহাসের একটা বিশেষ লগ্নে ধর্ম নিতে পারে কিন্তু সংস্কৃতি বিকিয়ে দিতে পারেনা।বাঙ্গালির আত্মশাসনের স্বপ্নের জন্ম হয় ফের।একাত্তর বাঙ্গালির সেই জাগ্রত জাতীয়তারই প্রতীতি।স্বাধীকার অর্জনের বাঁধভাঙ্গা বানে বাঙ্গালি উজ্জীবিত হয় আর রক্তগঙ্গা বয়ে যায় প্রাচীনকালের গঙ্গাহ্রদি একাত্তরের এই বঙ্গে।ভূরাজনৈতিক মানচিত্রের বলয়ে বাংলাদেশের জন্মের প্রসবোন্মুখ যন্ত্রণার কান্না তাজুল মোহাম্মদ তুলে এনেছেন অগনিত মানুষের হৃদয়ের কুঠরিতে কান পেতে।একাত্তরের গনদুষমন আল-বদর,আল-শামস,রাজাকার ইত্যাকার কুলাঙ্গারদের পুনর্বাসন আর রাজনীতিতে এদের গাঁটছড়ায় আবার সেকুলার বাংলা কলুষিত ধর্ষিত হল পুনর্বার।নবীন রাষ্ট্রটিকে অজু দিয়ে কলমা পড়িয়ে পুতপবিত্র করে তোলা হয়।সংবিধানে বিসমিল্লা সংযোজন করে সেকুলার এই বাংলায় আবার ইসলামকে সর্বরোগহর বিশল্যকরণী বটিকা হিসেবে বিকিকিনি শুরু করে রাজনীতির নষ্ট ধর্মবণিকের দল।একাত্তরের পাকপদলেহী দেশীয় অনুচরদের রক্ষাকবচ জেনারেল জিয়া পাকিস্তান থেকে ফিরিয়ে আনলেন বাঙালি নিধনের হোতা একাত্তরের পিশাচ গোলাম আজমকে।অগনিত বাঙ্গালির রক্তের আহুতিতে কেনা আর লক্ষলক্ষ মা-বোনের ইজ্জত-বিকানো মুক্তিযুদ্ধের জাতক বাংলাদেশের নাগরিকত্ব এই কাপালিককে ফিরিয়ে দিয়ে শুরু হয় মুক্তিযুদ্ধের অস্তিত্বের অবমাননা।দেশটির প্রসবযন্ত্রণার নিদারুন গল্পগুলো নিষিদ্ধ চারদিকে তখন।একাত্তর বাঙ্গালিকে দিয়েছিল আত্মপরিচয়ের অবারিত বর্ণিল আকাশ,বুক ফুলিয়ে মাথা উঁচু করে দাঁড়াবার মত মাটি।খুনঝরা স্বাধীনতা দিয়েছিল বাঙ্গালিকে মানবতার চাষযোগ্য একটা উর্ব্বর মানবিক ভূমি।যে মুক্তভূমিটির স্বপ্ন একাত্তরে হানাদার-অবরুদ্ধ ঘেরাটোপে বাস করেও বাঙালি দেখেছিল।পঁচাত্তরপরবর্তী বাংলায় স্বাধীনতালাভের অনন্য বোধটুকুর প্রকাশ কোথাও দেখা যায়না।মুক্তিযুদ্ধ শব্দটি কীএক গোপন হুলিয়ায় আক্রান্ত।যেন ঘোষণা করিল রাজ সপ্তশত ঢোলে,যে লইবে মুক্তিযুদ্ধের নাম তারে দিব শুলে!কিন্তু সেই ঘোর দুর্দিন নিদানকালে আমাদের স্যাড-জেনারেশনের বলয় থেকে একজন তাজুল মোহাম্মদ ভাঙলেন সেই অচলায়তন।নবীন বয়েসী এই যুবকের মুক্তিযুদ্ধ শুরু হল নতুন করে।তাজুল হয়ত উপলব্ধি করলেন,একাত্তরকে চিনলে বাঙালি নিজের জাতীসত্বার জন্মপ্রেরণাকে জানবে।দেশের জন্যে মানবতার মুক্তির জন্যে একাত্তরের ত্যাগ জাতির স্বপ্নের সিঁড়ি নির্মাণের পাথেয় হতে পারে আগামী দিনে।নতুন প্রজন্ম জাতির প্রসবোন্মুখ বেদনার চিৎকার শুনতে পাবে কান পেতে।সেদিন শতজলঝর্ণার বেগে এই ভূখন্ডের মানুষ জঙ্গে নেমেছিল স্বাধীনতার আকাঙ্খায়।বাঙালি জন-জাতির হৃদস্পন্দনে মিশেথাকা একাত্তরের কীর্তিগাথা তাজুল কীর্তন করেছেন ঘাতকের বুটের তলায় পিষ্ট আর অগ্নিশ্রাবী বুলেটে ঝাঝরা বিপন্ন মানুষের অশ্রু ও রক্তের রংমেখে।পাক নরখাদক শকুনের নখর বাংলার প্রতিইঞ্চি ভূমিতে।ধমনীর শেষ রক্তবিন্দু বিকিয়ে শত্রুমুক্ত করতে হবে আবহমানকালের মমতাময়ী মা-মাতৃভূমির মাটি।সেদিন বাঙালি মুছে দেয় সাতচল্লিশের ধর্মবিকারগ্রস্ত ঘৃণীত ইতিহাসের জঞ্জাল।সাম্প্রদায়িকতাদুষ্ট ধর্মনিগঢ় থেকে বেরিয়ে সকল পশ্চাদপদ মানবতাবিধ্বংশী চর্চা ও আরাধনার বিরুদ্ধে দাঁড়ায় বাঙালি সেদিন।যেন শতজনমের আত্মপরিচয়ে হয় উদ্ভাসিত ভূমিপুত্রের দল।মৌলবাদী রাষ্ট্রদশায় আবদ্ধ বাঙালি বন্ধীদশার শিকল ছিন্ন করে জাগে মুক্তির পথে।মধ্যযুগের নিশিরাত্রে যেন গর্জমান নুরুলদীন হায়দরী হাঁক পাড়ছে ,ঘূর্ণীপাকে উথালপাথাল রব উঠেছে ‘রক্ত যখন দিয়েছি রক্ত আরও দেবো’।দেহের শেষ বিন্দু খুন দিয়ে হলেও দেশমাতৃকার মুক্তি চাই ,চাই স্বাধীনতা।সেদিন এরকমই বাঙ্গালির প্রত্যয়।হানাদাররা কেয়ামত ঘটিয়ে দিচ্ছে সারা বাংলায়।মানুষ মারছে নির্বিচারে।মাংশাসী শেয়াল-কুকুরে খাচ্ছে মরদেহ বাঙ্গালির।হরণ করছে কৃষকের ভিটা থেকে গৃহবধু ,বিশ্ববিদ্যালয়ের ছাত্রী ,গ্রামগঞ্জের ষোড়শী বঙ্গবালাদের।পশুর মত করছে বলাৎকার ক্যাম্পে ক্যাম্পে,সেনাছাউনীতে,রাজাকারের আস্তানায়।চারলক্ষ বাঙালি নারী পাশবিক নির্যাতনের শিকার হয় বন্যবর্বর পাকি আক্রমণে সহযোগী দেশীয় কুলাঙ্গারদের যোগসাজসে।এদেশী কতেক পীর-মাশায়েক,ধর্মবনিক মৌলভীর দল ফতোয়া দিয়ে জায়েজ করছে হানাদারদের পৈশাচিকতা ।তারা বলছে,যুদ্ধবন্দী নারীরা ইসলামী শরিয়ায় গনিমত।অতএব,ধর্মযোদ্ধা পাক-সৈনিকদের জন্যে এইসব নারীদের সাথে সহবাস হালাল করেছেন মাবুদে এলাহী।সৈনিক ভাইয়েরা পাকিস্তান রক্ষায় ইসলামের জন্যে যুদ্ধ করতে এসেছে।তারা তাদের নিজের নারী সঙ্গে নিয়ে আসেনি।আল্লাহ তাদের জন্যে কবুল করেছেন বন্দীনিদের।ধর্মযোদ্ধা সৈনিকেরা পূণ্যাত্মা,আল্লার পথের জিহাদী।তাদের খেদমতে বেহেস্তে রাখা হয়েছে হুরীর বাগান।যুদ্ধক্ষেত্রে গনিমতের বন্দীনিদের সাথে খানিক সহবত-সে আর এমন কি?সারা বাংলায় ভয়াল অরাজকতা।নরকের তান্ডব সৃষ্টি করেছে পাকি পিশাচের দল।পাশবিকতার তরাসে মর্মভেদী গোঙানির আর্তি বঙ্গজুড়ে।হালের সিরিয়ায় বর্বর আইএস জিহাদী নামের নরপশুরা হাজার হাজার নারীদের বন্দী করে আনছে।অগনিত মুমীনা ললনার দলও নাকি পূণ্যলোভে স্বেচ্ছায় ধর্মজেহাদীদের পবিত্র যৌনজেহাদ কুশিশ করতে এসেছে। ইউরোপ,আফ্রিকা,মধ্যপ্রাচ্য,এশিয়ার নানা দেশ থেকে তারা এসেছে।আপন খায়েশে এসে বন্য এই হিংস্র-বরাহদের খাঁচায় আটকে গেছে জনমের মত।কী বীভৎস বলাৎকার অসহায় নারীদের করা হচ্ছে ধর্মের নামে,আল্লার নামে।দিনে পঞ্চাশজন আইএস নামের মর্দ শুয়োর মিলে ছিড়েখুঁড়ে ধর্ষন করছে একেকজন অবলাদের।পবিত্র কিতাবের উদ্ধৃতি দিয়ে আইএস হায়েনারা নির্যাতিত নারীদের দিচ্ছে যৌনজেহাদ দানকারী মুমীনার মর্যাদা।মানবসভ্যতার ইতিহাসের চরম বীভৎসতা অবলোকন করছে গ্রহবাসী মানুষ আজ ধর্মের নামে।বাঙ্গালির একাত্তর ছিল এরকমই পবিত্র ধর্মের নামে গণহত্যা,নির্যাতন ও বলাৎকারের দুর্দিন দীর্ঘ নয়মাসব্যাপি।পীড়িত মানবতার কান্না গুমরে মরেছে।তাজুল তাঁর যাপিত জীবনের সারাবেলা সেইসব জঘন্য পাক জান্তাদের অত্যাচার ও নিপিড়নের স্বরুপ উন্মোচন করেছেন।দলিত মানবতার হাহাকার খোঁজে ফিরছেন একজন সত্যসন্ধানী পরিব্রাজকের ধ্যানে।কান পেতেছেন একাত্তরে ক্ষতিগ্রস্থ বঙ্গের ইতিউতি।মুক্তিযুদ্ধ ছুঁয়ে গেছে সারা বাংলা,প্রতিইঞ্চি ভূমিতে রয়ে গেছে গভীর ক্ষতের দাগ।প্রতিটি অঞ্চল ও অসংখ্য মানুষ আর একাত্তরের সূর্যসন্তান মুক্তিযোদ্ধাদের সেই সময়ের ঘটনাধারায় রয়েছে যুদ্ধাক্রান্ত সময়ের খন্ডখন্ড অবিচ্ছেদ্য নিবিড় সংযোগ।বৃহত্তর সিলেট থেকে শুরু করে বাংলার নানা প্রান্তের অনেকগুলো অঞ্চল নিয়ে তাজুলের মুক্তিযুদ্ধ গবেষণার অতুলনীয় ভাষ্যগুলো বাংলার মুক্তিসংগ্রামের ইতিহাসে যাদুঘরের মর্যাদা লাভ করেছে।